b'\n_START_ARTICLE_\nVandens laikrodis\n_START_PARAGRAPH_\nVandens laikrodis arba klepsidra (gr. \xe2\x80\x9elaiko vagis\xe2\x80\x9c), matuoja laiko trukm\xc4\x99 pagal tekan\xc4\x8dio skys\xc4\x8dio kiek\xc4\xaf. Laikas nustatomas pagal tai, koki\xc4\x85 at\xc5\xbeym\xc4\x85 siekia \xc4\xaftek\xc4\x97j\xc4\x99s arba i\xc5\xa1tek\xc4\x97j\xc4\x99s vanduo._NEWLINE_Seniausi vandens laikrod\xc5\xbeiai, sukurti Kinijoje, Mesopotamijoje ir Indijoje ma\xc5\xbedaug 3000\xe2\x80\x931500 m. pr. m. e., buvo naudojami astrologijos ir astronomijos tikslams. Jie buvo kalibruojami pagal saul\xc4\x97s laikrod\xc5\xbeius. Tai buvo tiksliausia laiko matavimo priemon\xc4\x97 iki XVII am\xc5\xbeiaus, kai buvo sukurti pirmieji gana tiksl\xc5\xabs mechaniniai laikrod\xc5\xbeiai._NEWLINE_Vienas i\xc5\xa1 seniausi\xc5\xb3 vandens laikrod\xc5\xbei\xc5\xb3 aptiktas Egipto faraono Amenhotepo I (1525\xe2\x80\x931504 pr. m. e.) kape: akmeninis indas su skylute netoli dugno, kurio vidin\xc4\x97je pus\xc4\x97je padarytos at\xc5\xbeymos pagal i\xc5\xa1tek\xc4\x97jusio vandens kiek\xc4\xaf matavo \xe2\x80\x9evalandas\xe2\x80\x9c. Kitas labai pana\xc5\xa1ios konstrukcijos vandens laikrod\xc5\xbeio panaudojimo b\xc5\xabdas kai kuriose Afrikos vietose i\xc5\xa1liko iki XX am\xc5\xbeiaus: tu\xc5\xa1\xc4\x8dias metalinis indas su skylute pamerkiamas \xc4\xaf didesn\xc4\xaf ind\xc4\x85 su vandeniu ir nusk\xc4\x99sta per numatyt\xc4\x85 laiko tarp\xc4\x85._NEWLINE_Herodotas mini egiptie\xc4\x8di\xc5\xb3 laikrod\xc4\xaf, kuriame vietoje vandens buvo naudojamas gyvsidabris._NEWLINE_Senov\xc4\x97s graikai patobulino klepsidras, sukurdami mechanizmus su reguliuojamu vandens spaudimu, apr\xc5\xabpintus gongais. Didelius ir sud\xc4\x97tingus vandens laikrod\xc5\xbeius gamino kinai ir kor\xc4\x97jie\xc4\x8diai._NEWLINE_Rom\xc4\x97nai vandens laikrod\xc5\xbeius naudojo oratori\xc5\xb3 kalbos trukmei nustatyti. Pirm\xc4\x85j\xc4\xaf vandens laikrod\xc4\xaf Romoje pastat\xc4\x97 konsulas Scipionas Nasika, pra\xc5\xa1matn\xc5\xb3 auksu ir brangakmeniais puo\xc5\xa1t\xc4\x85 vandens laikrod\xc4\xaf tur\xc4\x97jo Pomp\xc4\x97jus._NEWLINE_Istoriniuose \xc5\xa1altiniuose minima, kad Harunas al Ra\xc5\xa1idas nusiunt\xc4\x97 Karoliui Did\xc5\xbeiajam \xc4\xaf Achen\xc4\x85 dovan\xc5\xb3 sud\xc4\x97tingos konstrukcijos vandens laikrod\xc4\xaf, kuriame valandas mu\xc5\xa1\xc4\x97 krentantys metaliniai rutuliukai._NEWLINE_Europoje vandens laikrod\xc5\xbeiai viduram\xc5\xbeiais buvo naudojami vienuolynuose liturgin\xc4\x97ms valandoms apskai\xc4\x8diuoti. Kai kurie i\xc5\xa1 j\xc5\xb3 buvo gana \xc4\xafsp\xc5\xabdingo dyd\xc5\xbeio, nes, pavyzd\xc5\xbeiui, 1198\xc2\xa0m. kilus gaisrui \xc5\xa0v. Edmundo abatijoje (Safolko grafyst\xc4\x97, Jungtin\xc4\x97je Karalyst\xc4\x97je), vienuoliai skub\xc4\x97jo semti vandens i\xc5\xa1 vandens laikrod\xc5\xbeio rezervuaro, kuris buvo pakankamai didelis gaisrui gesinti.'